ছটপুজো স্পেশাল! খাস্তা ঠেকুয়া বানাবেন কীভাবে? রইল রেসিপি

ওয়েব ডেস্ক: দীপাবলির (Diwali 2025) আলো এখনও ফিকে হয়নি, ততক্ষণে শুরু হয়ে গিয়েছে ছটপুজোর (Chhath Puja 2025)। জোরকদম প্রস্তুতি। গঙ্গার ঘাট, ছট মাইয়া, উপবাসী নারীদের কঠোর নিয়ম, সব মিলিয়ে এক অনন্য আধ্যাত্মিক উৎসব। আর এই পুজোর সঙ্গে অঙ্গাঙ্গীভাবে জড়িয়ে আছে এক বিশেষ প্রসাদ ঠেকুয়া। খাস্তা বিস্কুটের মতো মিষ্টি এই খাবার ছটের অন্যতম অপরিহার্য অঙ্গ। বাড়িতে সহজেই বানানো যায় এই জনপ্রিয় প্রসাদ। দেখে নিন কীভাবে বানাবেন?

উপকরণ: ময়দা ১ কেজি, সাদা তেল ৫০০ গ্রাম, নারকেল কুরানো আধখানা, বাদাম গুঁড়ো ১০০ গ্রাম, সুজি (হালকা ভাজা) ১ কাপ, এলাচ ও গোলমরিচ গুঁড়ো ১ টেবিল চামচ, চিনি গুঁড়ো ৪০০ গ্রাম, জল পরিমাণ মতো।

আরও পড়ুন: শীত পড়ার আগেই গাঁটের ব্যথা? পাতে রাখুন এই ৫ ‘সুপারফুড’, মিলবে মুক্তি

কীভাবে বানাবেন?
প্রথমে চালুনিতে ময়দা ছেঁকে নিন। এবার এর সঙ্গে নারকেল কুরানো, বাদামগুঁড়ো, এলাচ-গোলমরিচ গুঁড়ো, সুজি, চিনিগুঁড়ো এবং ৫০ গ্রাম তেল মিশিয়ে নিন। এরপর অল্প অল্প করে জল দিয়ে মেখে নিন শক্ত কিন্তু মসৃণ ডো। খেয়াল রাখবেন। ডো-র ‘ময়াম’ ভালো না হলে ঠেকুয়া খাস্তা হবে না। মাখা হয়ে গেলে ছোট ছোট লেচি কেটে ছাঁচে ফেলে ঠেকুয়ার আকার দিন। এরপর মাঝারি আঁচে গরম তেলে ভেজে নিন সোনালি করে। একটু ঠান্ডা হলেই রেডি খাস্তা, সুগন্ধি ঠেকুয়া, ছটপুজোর জন্য একেবারে পারফেক্ট প্রসাদ।

টিপস: ঠেকুয়া বানানোর সময় ডো বেশি নরম বা শক্ত হয়ে গেলে স্বাদ বদলে যেতে পারে। তাই পরিমাপ মেনে ধীরে ধীরে জল দিন। চাইলে ঘিয়েও ভাজতে পারেন—তাতে সুগন্ধ আরও বাড়বে।

দেখুন আরও খবর:

The post ছটপুজো স্পেশাল! খাস্তা ঠেকুয়া বানাবেন কীভাবে? রইল রেসিপি first appeared on KolkataTV.